Document ID: 32000R2884

Komisijos reglamentas (EB) Nr. 2884/2000
2000 m. gruodžio 27 d.
iš dalies keičiantis Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 31 straipsnio 14 dalį,
kadangi:
(1) Tarybos reglamentas (EB) Nr. 2851/2000 [3] nustato tam tikriems žemės ūkio produktams kai kurias lengvatas Bendrijos tarifinių kvotų pavidalu ir numato kai kurių Europos sutartyje su Lenkija numatytų žemės ūkiui taikomų lengvatų koregavimą kaip savarankišką ir pereinamojo laikotarpio priemonę. Viena iš tų nuolaidų lemia grąžinamųjų išmokų tam tikriems produktams, klasifikuojamiems pagal KN 0405 kodą, diferencijavimą nuo 2001 m. sausio 1 d., kurio priežastis - grąžinamųjų išmokų šiems produktams, eksportuojamiems į Lenkiją, panaikinimas.
(2) Lenkijos valdžios institucijos įsipareigojo užtikrinti, kad į Lenkiją bus leidžiama importuoti tik tas Bendrijos sviesto siuntas, už kurias nesuteikiamos grąžinamosios išmokos. Todėl 1999 m. sausio 26 d. Komisijos reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [4], su paskutiniais pakeitimais, padarytais Reglamentu (EB) Nr. 2357/2000 [5], reikėtų papildyti straipsniu, numatančiu įpareigojimą pateikti eksporto licencijos patvirtintą kopiją, įskaitant konkrečią informaciją, garantuojančią, kad minimiems produktams nebuvo suteikta eksporto grąžinamoji išmoka. Siekiant nustatyti ryšį tarp importuotų ir eksporto licencijoje nurodytų produktų, reikalaujama, kad ūkio subjektai, importuodami į Lenkiją, pateiktų eksporto deklaracijos patvirtintą kopiją, kurioje būtų nurodyta su eksporto licencija susijusi informacija.
(3) Kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 174/1999 papildomas šiuo 20b straipsniu:
"20b straipsnis
1. Reglamento (EB) Nr. 1255/1999 1 straipsnio e punkte nurodytų pagal KN 0405 kodą klasifikuojamų produktų eksportui į Lenkiją taikomos šios nuostatos.
2. Eksportuojant į Lenkiją 1 dalyje nurodytus produktus būtina Lenkijos kompetentingoms institucijoms pateikti pagal šio straipsnio nuostatas išduotos eksporto licencijos patvirtintą kopiją ir tinkamai patvirtintiną kiekvienos siuntos eksporto deklaracijos kopiją. Šios prekės neturi būti anksčiau eksportuotos į kitą trečiąją šalį.
3. Paraiškose licencijoms gauti ir licencijose nurodoma ši informacija:
a) 7 langelyje - žodis "Lenkija";
b) 15 langelyje - prekių aprašymas pagal Kombinuotąją nomenklatūrą;
c) 16 langelyje - aštuonių skaitmenų Kombinuotosios nomenklatūros kodas ir kiekvieno 15 langelyje nurodyto produkto kiekis kilogramais;
d) 17 ir 18 langeliuose - 16 langelyje nurodytų produktų kiekis iš viso;
e) 20 langelyje - žodžiai "Sviestas, skirtas eksportuoti į Lenkiją. Reglamento (EB) Nr. 174/1999 20b straipsnis";
f) 22 langelyje - žodžiai "be eksporto grąžinamosios išmokos";
g) licencijos galioja tik taip nurodytiems produktams ir kiekiams.
4. Pagal šį straipsnį išduotos licencijos įpareigoja eksportuoti į 7 langelyje nurodytą paskirties vietą.
5. Gavus paraiškas, licencijos išduodamos nedelsiant. Suinteresuotos šalies prašymu išduodama patvirtintos licencijos patvirtinta kopija.
6. Licencijos išduodamos be užstato.
7. Nepaisant Komisijos reglamento (EB) Nr. 1291/2000 [6] 9 straipsnio, licencijos negali būti perduodamos.
8. Licencijos galioja nuo jų išdavimo datos tokia prasme, kaip vartojama Reglamento (EB) Nr. 1291/2000 23 straipsnio 1 dalyje, iki kito birželio 30 d.
9. Vasario pabaigoje valstybių narių kompetentingos institucijos praneša Komisijai ankstesniais metais išduotų licencijų skaičių ir sviesto kiekį, suskirstytą pagal Kombinuotosios nomenklatūros kodus.
10. I skyrius netaikomas."
2 straipsnis
Šis reglamentas įsigalioja 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 27 d.

Labels: 3
17
18